શહેરનાં જાગૃત નાગરિકોએ પાલિકામાં પ્રથમ ચીફ ઓફિસર દશરથસિંહ ગોહિલ અને બાદમાં પાલિકા પ્રમુખ કાંતિભાઈ પટેલને રખડતા ઢોર પ્રશ્ને ઉચ્ચસ્તરે રજૂઆતો કરી હતી. પાલિકામાં લગભગ દોઢ કલાક આ મુદ્દે શહેરનાં જાગૃતોએ સત્તાધીશોને ખરી ખોટી સુનાવી સમસ્યા હલ કરવાની પ્રબળ માંગ કરી હતી. ગીતા ત્રિવેદીએ કહ્યું કે માર્ચ મહિનામાં લેખિત આવેદન આપવા છતાં કોઈ જ પગલા લીધા નથી. હવે પગલા ક્યારે લેશો કેટલાકે તો કહ્યું કે ચાર-પાંચ જણાએ તો જીવ ગુમાવ્યા છે, શું વધુ લોકો જીવ ગુમાવે તેની રાહ જોવાય છે? પાલિકા પ્રમુખે ખડસુપા પાંજરાપોળ તથા સુરતમાં ઢોર ન લેવાતા મુશ્કેલી સર્જાઈ હોવાનું જણાવી ઢોર ન પકડાતા હોવાની વાત કરતાં કેટલાક લોકોએ કહ્યું કે અમે જગ્યા આપીએ, અમારી પાસે ફંડ પણ છે, તો કેટલાકે પરખાવી દીધું કે અમે ટેક્ષ ભરીએ છીએ, અમારું કામ સમસ્યા જણાવવાનું છે, હલ તમારે લાવવાનો છે. વાદવિવાદમાં રજૂઆત કરનારાઓએ 10 દિવસમાં પગલા લઈ હલ કાઢવા પ્રમુખ પાસે ખાતરી માંગતા પ્રમુખે કહ્યું કે 10 દિવસમાં હલ શક્ય નથી. પ્રમુખની વાત સાંભળતા રજૂઆત કરનારાઓમાં આક્રોશ વ્યાપી ગયો હતો.